REGULAMENTUL DE PUNERE ÎN APLICARE (UE) 2022/1941 AL COMISIEI

din 13 octombrie 2022

privind interzicerea introducerii, circulației, deținerii, multiplicării sau eliberării anumitor organisme dăunătoare în temeiul articolului 30 alineatul (1) din Regulamentul (UE) 2016/2031 al Parlamentului European și al Consiliului

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 30 alineatul (1),

întrucât:

(1) În 2021, mai multe state membre au notificat Comisiei prezența confirmată oficial, în transporturile de plante, produse vegetale și alte obiecte originare din țări terțe, a unor organisme dăunătoare care nu sunt enumerate ca organisme dăunătoare de carantină pentru Uniune, ca organisme dăunătoare de carantină pentru zone protejate sau ca organisme dăunătoare reglementate care nu sunt de carantină pentru Uniune în conformitate cu Regulamentul de punere în aplicare (UE) 2019/2072 al Comisiei (2) și care nu sunt reglementate în temeiul articolului 30 alineatul (1) din Regulamentul (UE) 2016/2031.

(2) Pe baza datelor din evaluările preliminare ale riscurilor sau din analizele de risc efectuate până în prezent de autoritățile și organizațiile competente, Comisia concluzionează că organismele dăunătoare respective îndeplinesc criteriile prevăzute în secțiunea 3 subsecțiunea 2 din anexa I la Regulamentul (UE) 2016/2031.

(3) Chloridea viresens, Leucinodes orbonalis, Leucinodes pseudorbonalis, Resseliella citrifrugis și Spodoptera ornithogalli se numără printre organismele dăunătoare pentru care autoritățile competente au întreprins acțiuni în temeiul articolului 29 alineatul (1) din Regulamentul (UE) 2016/2031. Aceste organisme dăunătoare au fost interceptate de mai multe ori la frontierele Uniunii și prezența lor pe teritoriul Uniunii nu a fost constatată.

(4) Țările de Jos au efectuat o evaluare preliminară a riscurilor pentru Chloridea viresens (3) și o analiză a riscurilor legate de organismele dăunătoare pentru speciile de Spodoptera americane, care includ Spodoptera ornithogalli (4), pentru teritoriul Uniunii. Ambele concluzionează că organismele dăunătoare respective îndeplinesc criteriile pentru organismele dăunătoare de carantină prevăzute în secțiunea 1 din anexa I la Regulamentul (UE) 2016/2031 în ceea ce privește teritoriul Uniunii. Cu toate acestea, este necesară o evaluare suplimentară a riscurilor pentru a sprijini includerea acestora în anexa II la Regulamentul de punere în aplicare (UE) 2019/2072.

(5) Pe baza clasificărilor organismelor dăunătoare efectuate de Autoritatea Europeană pentru Siguranța Alimentară (denumită în continuare „autoritatea”) pentru Leucinodes orbonalis (5) și Leucinodes pseudorbonalis (6), organismele dăunătoare respective îndeplinesc criteriile pentru organismele dăunătoare de carantină prevăzute în secțiunea 1 din anexa I la Regulamentul (UE) 2016/2031 în ceea ce privește teritoriul Uniunii. Cu toate acestea, au fost evidențiate incertitudini cu privire la impactul lor din cauza adecvării la condițiile climatice. O evaluare suplimentară a adecvării la condițiile climatice, evaluarea efectului schimbărilor climatice asupra stabilirii acestor organisme dăunătoare în Uniune și a impactului lor ulterior sunt în curs de desfășurare.

(6) Pe baza clasificărilor organismelor dăunătoare efectuate de autoritate, Resseliella citrifrugis (7) îndeplinește criteriile pentru organismele dăunătoare de carantină prevăzute în secțiunea 1 din anexa I la Regulamentul (UE) 2016/2031 în ceea ce privește teritoriul Uniunii. În prezent, sunt în curs de desfășurare evaluări suplimentare ale riscurilor în ceea ce privește căile de intrare și de răspândire a acestui dăunător.

(7) Aceste organisme dăunătoare au fost interceptate de mai multe ori la frontierele Uniunii, iar volume mari de plante-gazdă ale acestora continuă să fie importate din țări în care prezența acestor organisme dăunătoare este cunoscută, prezentând un risc fitosanitar ridicat pentru teritoriul Uniunii. Prin urmare, se consideră că există un pericol iminent de intrare a acestor organisme dăunătoare pe teritoriul Uniunii. Prin urmare, este oportun să se ia măsura interzicerii temporare a intrării lor în Uniune până la efectuarea tuturor analizelor de risc. Organismele dăunătoare respective trebuie, de asemenea, să facă obiectul unor anchete bazate pe riscuri privind semnele sau simptomele pe care le cauzează, astfel cum se prevede la articolul 22 alineatul (1) din Regulamentul (UE) 2016/2031.

(8) Prezentul regulament trebuie să se aplice pe o perioadă de timp suficientă pentru a permite finalizarea acestor evaluări și analize ale riscurilor.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Interzicerea dăunătorilor Organismele dăunătoare enumerate în anexă nu pot fi introduse, nu pot circula, nu pot fi deținute, multiplicate sau eliberate pe teritoriul Uniunii.

Articolul 2 Intrarea în vigoare și aplicarea Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică până la 31 mai 2027.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 octombrie 2022. Pentru Comisie Președinta Ursula VON DER LEYEN

(1) Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, p. 4).

(2) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(3) Quickscan Chloridea virescens | Publication | NVWA-English

(4) American Spodoptera species risk assessment | Publication | NVWA-English

(5) EFSA PLH Panel (EFSA Panel on Plant Health). Scientific Opinion on the pest categorisation of Leucinodes orbonalis. EFSA Journal 2021;19(11):6890, 28 pp.https://doi.org/10.2903/j.efsa.2021.6890.

(6) EFSA PLH Panel (EFSA Panel on Plant Health). Scientific Opinion on the pest categorisation of Leucinodes pseudorbonalis. EFSA Journal 2021;19(11):6889, 21 pp. https://doi.org/ 10.2903/j.efsa.2021.6889.

(7) EFSA PLH Panel (EFSA Panel on Plant Health). Scientific Opinion on the pest categorisation of Resseliella citrifrugis. EFSA Journal 2021;19(8):6802, 19 pp.https://doi.org/10.2903/j.efsa.2021.,6802.